နိုင်ထင်

နိုင်ထင် (၁ ဧပြီ ၁၉၂၁ - ၁၄ မတ် ၂၀၀၅) သည် မွန်လူမျိုး နိုင်ငံရေးသမားဖြစ်ပြီး၊မွန်ပြည်သစ်ပါတီ၏ တတိယမြောက် ဥက္ကဋ္ဌ ဖြစ်သည်။မွန်ပြည်သူများ ဖဆပလအစိုးရကို လက်နက်ကိုင်တိုက်ပွဲ စတင်ဆင်နွှဲသည့် ၁၉၄၈ခုနှစ် နောက်ပိုင်းကာလကတည်းက   မွန်ပြည်သူ့တပ်ဦး၌ ပါဝင်လှုပ်ရှားခဲ့ကာ၊  မွန်အမျိုးသားကာကွယ်ရေးတပ်ဖွဲ့တွင်လည်း တာဝန်ထမ်းဆောင်ခဲ့သည်။

 ငယ်ဘဝနှင့်ပညာရေး 
ကောဇာ သက္ကရာဇ် ၁၂၈၂ ခုနှစ်၊ တပေါင်း လပြည့်ကျော် ၉ ရက်နေ့၌ မွန်ပြည်နယ်၊ မုဒုံမြို့နယ်၊ လက်တက် ကျေးရွာတွင် အဖ နိုင်ထွန်းဝင်း၊ အမိ မိမယ်တို့က ၎င်းကို မွေးဖွားခဲ့သည်။မွေးချင်း မောင်နှစ်မ ၅ ဦး အနက် သားအကြီးဆုံးဖြစ်သည်။အဖိုး၊ အဖွားတို့ ကျွေးမွေး စောင့်ရှောက်မှုဖြင့် မူလတန် ပညာ သင်ယူခဲ့ပြီးနောက် ဘုန်းတော်ကြီးကျောင်းတွင် ကျောင်းသား ဘဝနှင့် ပရိပတ္တိ စာပေများ သင်ယူခဲ့သည်။

 တော်လှန်ရေးသမားဘဝ 
၁၉၄၆ခုနှစ် တွင် နိုင်ဖိုးချို ဦးဆောင်၍ မွန်တိုင်းရင်းသားအစည်းအရုံးအား စတင် ဖွဲ့စည်းရာ၌ မွန်လူငယ်များ နိုင်ငံရေးအသိ ပိုမို နိုးကြား လာခဲ့ကြသည်။ နိုင်ထင်သည်လည်း မွန်လူငယ်အဖွဲ့တွင် တက်တက်ကြွကြွ ပါဝင် လှုပ်ရှား လာခဲ့သည်။

၁၉၄၈ ခုနှစ်၊ ဩဂုတ်လ ၁၉ ရက်နေ့တွင် မွန်ပြည်သူများ ဖဆပလ အစိုးရကို လက်နက်ကိုင်တိုက်ပွဲ စတင် ဆင်နွှဲသည်နှင့် နိုင်ထင်သည်လည်း မွန်ပြည်သူ့တပ်ဦးတွင် ပါဝင်လာခဲ့သည်။ ၁၉၅၃ ခုနှစ် တွင် MNDO - မွန် အမျိုးသားကာကွယ်ရေးတပ်ဖွဲ့တွင် ရုံးထိုင်မှူး အဆင့် တာဝန်ထမ်းဆောင်ခဲ့ပြီး ၁၉၅၄ ခုနှစ် တွင် နိုင်ငံရေးဘက်သို့ ပြောင်းလဲ တာဝန် ထမ်းဆောင်ခဲ့သည်။

မွန်ပြည်သူ့ တပ်ဦး သည်  ဦးနု အစိုးရထံ ၁၉၅၈ ခုနှစ်၊ ဇူလိုင်လ (၁၉) ရက် တွင်  လက်နက်နှင့် ဒီမိုကရေစီ လဲလှယ်ရေး၌  ပါဝင်ခဲ့သည်။ ဥပဒေဘောင် အတွင်း မွန်ပြည်သူ့ တပ်ဦး ပါဝင် လူပ်ရှားစဉ် ဖားအံခရိုင် အလုပ်အမှုဆောင် တာဝန် ထမ်းဆောင်ခဲ့သည်။

ဗိုလ်နေဝင်း စစ်အစိုးရ အာဏာသိမ်းပြီး ၁၉၆၂ခုနှစ်၊ ဇူလိုင်လတွင် နိုင်ရွှေကျင် ဦးဆောင်နေသည့် မွန်ပြည်သစ် ပါတီနှင့် ပြန်လည် ပူးပေါင်းခဲ့သည်။ ထို့နောက် မကြာမီတွင် မော်လမြိုင်ခရိုင် ဥက္ကဋ္ဌ အဖြစ် တာဝန် ပေးအပ်ခြင်း ခံရသည်။

၁၉၆၃ ခုနှစ်၊ တော်လှန်ရေးကောင်စီ နှင့် မဒညတ သုံးပါတီ တပ်ပေါင်းစု ငြိမ်းချမ်းရေး ဆွေးနွေးပွဲတွင် မွန်ပြည်သစ်ပါတီ ကိုယ်စားလှယ် အဖြစ် ဥက္ကဋ္ဌ နိုင်ရွှေကျင်နှင့် အတူ တက်ရောက်ခဲ့သည်။

၁၉၆၅ ခုနှစ် တွင် မွန်ပြည်သစ်ပါတီ ဗဟို ကော်မတီဝင် ဖြစ်ခဲ့ပြီး၊ မော်လမြိုင်ခရိုင်ဥက္ကဋ္ဌ အဖြစ် ဆက်လက် တာဝန် ပေးအပ်ခြင်း ခံရသည်။ ၁၉၇၁ ခုနှစ် တွင် မွန်ပြည်သစ်ပါတီ အထွေထွေအတွင်းရေးမှူး ဖြစ်လာပြီး မော်လမြိုင်ခရိုင် ဥက္ကဋ္ဌ တာဝန်ကိုပါ ပူးတွဲ ထမ်းဆောင်ခဲ့သည်။

၁၉၈၁ ခုနှစ်၊ မွန်ပြည်သစ် ပါတီ နှစ်ခြမ်း ကွဲခဲ့ရာတွင် နိုင်နွန်လာ ဦးဆောင်သော မွန်ပြည်သစ်ပါတီတွင် ဒု-ဥက္ကဋ္ဌ အဖြစ် ၁၉၈၇ ခုနှစ်ထိ တိုင်အောင် ထမ်းဆောင်ခဲ့သည်။

၁၉၈၇ ခုနှစ်၊ ပါတီနှစ်ခြမ်း ပြန်လည် ပေါင်းစည်းသောအခါ ပါတီ အထွေထွေ အတွင်းရေးမှူး အဖြစ် ဆက်လက် တာဝန် ယူခဲ့ရသည်။ နိုင်နွန်လာ ကွယ်လွန်ပြီးနောက် ၁၉၈၉ ခုနှစ် တွင် ပါတီ ဗဟို ဒု-ဥက္ကဋ္ဌ ဖြစ်လာသည်။ ၂ဝဝ၃ ခုနှစ် ဥက္ကဋ္ဌ နိုင်ရွှေကျင် ကွယ်လွန်ခဲ့ပြီးနောက်၊ ထိုနှစ် မတ်လတွင် ကျင်းပသော မွန်ပြည်သစ် ပါတီ ဗဟိုကော်မတီအစည်းအဝေးမှ နိုင်ထင်ကို ပါတီ ဥက္ကဋ္ဌ အဖြစ် ရွေးချယ် တင်မြှောက်ခဲ့သည်။

 ဘဝနိဂုံး 
မွန်ပြည်သစ်ပါတီ ဥက္ကဋ္ဌ နိုင်ထင်သည် ၂ဝဝ၅ ခုနှစ်၊ မတ်လ ၁၄ ရက်၊ ကောဇာ သက္ကရာဇ် ၁၃၆၆ ခု၊ တပေါင်း လဆန်း ၅ ရက်နေ့တွင် မော်လမြိုင်မြို့ မွန်ပြည်သစ် ပါတီ စုပေါင်းရုံးတွင် သွေးကင်ဆာရောဂါ အပါအဝင် လူကြီး ရောဂါဖြင့် ကွယ်လွန်ခဲ့သည်။ ထိုအခါ လစ်လပ်သွားသော မွန်ပြည်သစ် ပါတီ ဥက္ကဋ္ဌ တာဝန်ကို ဒု-ဥက္ကဋ္ဌ (၁) ဖြစ်သူ ဗိုလ်ချုပ် ထောမွန်က ဆက်လက် တာဝန် ယူခဲ့ပြီး၊ ဒု-ဥက္ကဋ္ဌ တာဝန်ကို ဒု-ဥက္ကဋ္ဌ ဖြစ်သူ (၂) နိုင်ရဿက ပခုံးပြောင်း တာဝန် ယူခဲ့ကြသည်။

ကာယံရှင်၏ မှာကြားချက် အရ ကြွင်းကျန်သော ရုပ်အလောင်းကို တော်လှန်ရေး နယ်မြေသို့ သယ်ဆောင် သင်္ဂြိုဟ်ခဲ့ကြသည်။ နိုင်ထင်၏ ရုပ်အလောင်းကို မော်လမြိုင်မြို့မှ မီးသဂြိုဟ်မည့် နေရာသို့ အဆင့်ဆင့် သယ်ဆောင်လာစဉ် ဖြတ်သန်း လာသော မြို့ရွာတိုင်းတွင် မွန်ပြည်သူများက လွမ်းသူ့ ပန်းခွေ ချခြင်း၊ အလေးပြုခြင်း၊ ရှိခိုး ကန်တော့ခြင်းများ ပြုလုပ်ခဲ့ကြသည်။

ကွယ်လွန်ခဲ့ပြီး (၇) ရက် ပြည့်မြောက်သောနေ့တွင် ရေးမြို့ အရှေ့ဘက်ခြမ်း၊ ဝယ်ဇင်ကျေးရွာ၊ မွန်ပြည်သစ် ပါတီ ထားဝယ် ခရိုင် ရုံးခွဲ၌ စစ်အခမ်းအနားဖြင့် မီးသဂြိုဟ်ပွဲ ပြုလုပ်ခဲ့ရာ လူထု ပရိသတ် တသောင်းကျော် တက်ရောက် ဂါရဝ ပြုခဲ့ကြသည်။

ယခုအခါ ကြွင်းကျန်သော အရိုးပြာအိုးကို နိုင်ထင်၏ ငယ်သူငယ်ချင်း ဖြစ်သူ ကျောက်တလုံးဆရာတော်၏ မိန့်ကြားချက်အရ ဥက္ကဋ္ဌ နိုင်ရွှေကျင်၏ အုတ်ဂူနှင့်အတူ မုဒုံမြို့နယ်ရှိ အထင်ကရ ဝင်းစိန်တောရ(ကျောက်တလုံး ဆရာတော် သီတင်း သုံးတော်မူရာ) ကျောင်းဝင်းတွင် အမှတ်တရ အုတ်ဂူ တည်ထားခဲ့သည်။

 ပုဂ္ဂိုလ်ရေးဘဝ 
အသက် ၁၆ နှစ်တွင် ရှင်သာမဏေအဖြစ် ခံယူပြီး ၁၈ နှစ်တွင် အဖိုး၊ အဖွားတို့ ဆုံးပါးကုန်သဖြင့် ရှင်သာမဏေမှ ထွက်ကာ မိဘထံတွင် လယ်ယာ လုပ်ငန်းများ ဝင်ရောက် ကူညီသည်။ အသက် ၂ဝ တွင် မိခင်ညွှန့်နှင့် လက်ထပ်ကာ သားသမီး ၈ ဦး ထွန်းကားခဲ့သည်။ မိခင်ညွန့် ကွယ်လွန်သောအခါ မိလင်းနှင့် ထပ်မံ အိမ်ထောင်ပြုခဲ့သည်။

 ကိုးကား 

Category:တိုင်းရင်းသား ခေါင်းဆောင်များ
Category:မြန်မာ့နိုင်ငံရေးသမားများ
Category:မွန်လူမျိုးများ